Document ID: 32014R0721

Title and Content:
ΚΑΝΟΝΙΣΜΌΣ (ΕΕ) αριθ. 721/2014 ΤΟΥ ΣΥΜΒΟΥΛΊΟΥ της 16ης Ιουνίου 2014 σχετικά με την τροποποίηση του κανονισμού (ΕΚ) αριθ. 219/2007 για τη σύσταση κοινής επιχείρησης για την ανάπτυξη του ευρωπαϊκού συστήματος νέας γενιάς για τη διαχείριση της εναέριας κυκλοφορίας (SESAR), όσον αφορά την παράταση της κοινής επιχείρησης έως το 2024 (Κείμενο που παρουσιάζει ενδιαφέρον για τον ΕΟΧ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 187 και 188, Έχοντας υπόψη την πρόταση της Ευρωπαϊκής Επιτροπής, Έχοντας υπόψη τη γνώμη του Ευρωπαϊκού Κοινοβουλίου (1), Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2), Εκτιμώντας τα ακόλουθα: (1) Σκοπός του σχεδίου έρευνας και ανάπτυξης για τη διαχείριση της εναέριας κυκλοφορίας στον Ενιαίο Ευρωπαϊκό Ουρανό («σχέδιο SESAR») είναι ο εκσυγχρονισμός της διαχείρισης της εναέριας κυκλοφορίας (ATM) στην Ευρώπη και αποτελεί το τεχνολογικό σκέλος της πρωτοβουλίας για τον Ενιαίο Ευρωπαϊκό Ουρανό. Στόχος είναι να αποκτήσει η Ένωση έως το 2030 υψηλών επιδόσεων υποδομή ελέγχου της εναέριας κυκλοφορίας, η οποία θα επιτρέπει την ασφαλή και φιλική προς το περιβάλλον ανάπτυξη των αεροπορικών μεταφορών. (2) Το σχέδιο SESAR περιλαμβάνει τρεις αλληλένδετες, συνεχείς και εξελισσόμενες συνεργατικές διαδικασίες: τον καθορισμό του περιεχομένου και των προτεραιοτήτων, την ανάπτυξη νέων τεχνολογικών συστημάτων, δομικών στοιχείων και επιχειρησιακών διαδικασιών του σχεδίου SESAR και τα σχέδια εγκατάστασης των συστημάτων διαχείρισης της εναέριας κυκλοφορίας νέας γενιάς που θα συμβάλουν στην επίτευξη των στόχων επιδόσεων του Ενιαίου Ευρωπαϊκού Ουρανού. (3) Η πρώτη φάση της διαδικασίας καθορισμού διήρκεσε από το 2004 έως το 2008 και οδήγησε στη θέσπιση του γενικού προγράμματος διαχείρισης της εναέριας κυκλοφορίας SESAR (D5) το οποίο απετέλεσε τη βάση της πρώτης έκδοσης του ευρωπαϊκού γενικού προγράμματος διαχείρισης της εναέριας κυκλοφορίας («γενικό πρόγραμμα ATM») που ενέκρινε το Συμβούλιο στις 30 Μαρτίου 2009. Στο γενικό πρόγραμμα ATM προσδιορίζονται τρία στάδια στη διαδικασία ανάπτυξης του SESAR: πτητικές λειτουργίες βάσει χρόνου (1ο στάδιο), πτητικές λειτουργίες βάσει διαδρομής (2ο στάδιο) και πτητικές λειτουργίες βάσει επιδόσεων (3ο στάδιο). Το γενικό πρόγραμμα ΑΤΜ είναι ο χάρτης πορείας που συμφωνήθηκε για τη μετάβαση από τη φάση της έρευνας και ανάπτυξης στη φάση της εκτέλεσης. (4) Η κοινή επιχείρηση SESAR (εφεξής «κοινή επιχείρηση») συστάθηκε με τον κανονισμό (ΕΚ) αριθ. 219/2007 του Συμβουλίου (3) για τη διαχείριση των δραστηριοτήτων της διαδικασίας ανάπτυξης του σχεδίου SESAR με βάση το δημοσιονομικό πλαίσιο της Ένωσης για την περίοδο 2007-2013. Το κύριο καθήκον της κοινής επιχείρησης είναι η εκτέλεση του γενικού προγράμματος ΑΤΜ. (5) Το πρόγραμμα εργασιών της κοινής επιχείρησης, το οποίο κάλυπτε το δημοσιονομικό πλαίσιο της Ένωσης για την περίοδο 2007-2013, καλύπτει όλα τα στοιχεία του 1ου σταδίου και περίπου το 80 % των στοιχείων του 2ου σταδίου του γενικού προγράμματος ATM. Οι σχετικές δραστηριότητες αναμένεται να ολοκληρωθούν έως το 2016. Οι υπόλοιπες δραστηριότητες του 2ου σταδίου και οι δραστηριότητες του 3ου σταδίου αναμένεται να αρχίσουν το 2014 με βάση το δημοσιονομικό πλαίσιο της Ένωσης για την περίοδο 2014-2020. Το κόστος αυτών των δραστηριοτήτων υπολογίζεται σε 1,585 δισεκατ. EUR, μεταξύ των οποίων 85 εκατ. για αναγνωριστική έρευνα, 1,2 δισεκατ. για εφαρμοσμένη έρευνα και προβιομηχανική ανάπτυξη και 300 εκατ. για επιδείξεις μεγάλης κλίμακας. Οι δραστηριότητες αναγνωριστικής έρευνας θα καλύπτονται εξ ολοκλήρου από τον προϋπολογισμό της Ένωσης. Βάσει αυτών, ο προϋπολογισμός της Ένωσης για την εκτέλεση των υπολειπόμενων δραστηριοτήτων θα πρέπει να συμπληρωθεί από συνεισφορές της βιομηχανίας και του Eurocontrol, ακολουθώντας την ίδια μέθοδο με αυτήν που εφαρμόστηκε για το δημοσιονομικό πλαίσιο 2007-2013. (6) Σύμφωνα με το άρθρο 1 παράγραφος 2 του κανονισμού (ΕΚ) αριθ. 219/2007, η κοινή επιχείρηση θα παύσει να υφίσταται στις 31 Δεκεμβρίου 2016 ή οκτώ έτη μετά την έγκριση από το Συμβούλιο του γενικού προγράμματος ATM, ανάλογα με το ποια ημερομηνία προηγείται. Η Επιτροπή διεβίβασε στις 14 Νοεμβρίου 2008 (4) το γενικό πρόγραμμα ATM στο Συμβούλιο, το οποίο το ενέκρινε στις 30 Μαρτίου 2009. (7) Η κοινή επιχείρηση πληροί τα κριτήρια για τις συμπράξεις δημόσιου-ιδιωτικού τομέα που έχουν θεσπισθεί βάσει του κανονισμού (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου (5) (πρόγραμμα-πλαίσιο «Ορίζοντας 2020») και εφαρμόζονται μέσω του ειδικού προγράμματος της απόφασης 2013/743/ΕΕ του Συμβουλίου (6). (8) Ο κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου επιδιώκει να διασφαλίσει μεγαλύτερο αντίκτυπο στην έρευνα και την καινοτομία, συνδυάζοντας χρηματοδοτικούς πόρους από το πρόγραμμα-πλαίσιο «Ορίζοντας 2020» και από τον ιδιωτικό τομέα σε συμπράξεις δημόσιου-ιδιωτικού τομέα σε βασικούς τομείς στους οποίους η έρευνα και η καινοτομία δύνανται να συμβάλουν στους ευρύτερους στόχους ανταγωνιστικότητας της Ένωσης, να λειτουργήσουν ως μοχλός για ιδιωτικές επενδύσεις και να συνδράμουν στην αντιμετώπιση κοινωνιακών προκλήσεων. Οι εν λόγω συμπράξεις θα πρέπει να βασίζονται σε μακροχρόνιες δεσμεύσεις, καθώς και σε ισόρροπη συμβολή όλων των εταίρων, στην εξασφάλιση λογοδοσίας ως προς την επίτευξη των στόχων τους και στην ευθυγράμμιση με τους στρατηγικούς στόχους της Ένωσης για την έρευνα, την ανάπτυξη και την καινοτομία. Η διακυβέρνηση και διαχείριση των συμπράξεων θα πρέπει να είναι ανοικτή, διαφανής, αποτελεσματική και αποδοτική και να παρέχει την ευκαιρία για συμμετοχή σε ευρύ φάσμα ενδιαφερομένων, ενεργών στα συγκεκριμένα πεδία. Η συμμετοχή της Ένωσης στις εν λόγω συμπράξεις μπορεί να λαμβάνει τη μορφή χρηματοδοτικών συνεισφορών σε κοινές επιχειρήσεις που συγκροτούνται βάσει του άρθρου 187 της Συνθήκης κατ' εφαρμογή της απόφασης αριθ. 1982/2006/ΕΚ (7). (9) Για να συνεχιστεί η ανάπτυξη των δραστηριοτήτων που καθορίζονται στο γενικό πρόγραμμα ATM, είναι αναγκαίο να παραταθεί η διάρκεια της κοινής επιχείρησης έως το 2024, ώστε να αντιστοιχεί στη διάρκεια του δημοσιονομικού πλαισίου της Ένωσης 2014-2020 και να προβλέπονται 4 επιπλέον έτη για την ολοκλήρωση του προγράμματος εργασιών της κοινής επιχείρησης και την ολοκλήρωση των σχεδίων που θα αρχίσουν να εκτελούνται στο τέλος του εν λόγω δημοσιονομικού πλαισίου. Μια τέτοια παράταση θα επιτρέψει την εκτέλεση του συνόλου του γενικού προγράμματος ΑΤΜ (2ο και 3ο στάδιο) με τη σημερινή του μορφή. Δεδομένου ότι γενικός στόχος του προγράμματος-πλαισίου «Ορίζοντας 2020» είναι η μεγαλύτερη απλούστευση και εναρμόνιση, όλες οι προσκλήσεις υποβολής προτάσεων στο πλαίσιο της κοινής επιχείρησης SESAR πρέπει να λαμβάνουν υπόψη τη διάρκεια του προγράμματος-πλαισίου «Ορίζοντας 2020». (10) Θα πρέπει να οργανωθεί ανοικτή πρόσκληση για νέα μέλη όσον αφορά τις δραστηριότητες που θα αναληφθούν κατά τη διάρκεια του δημοσιονομικού πλαισίου 2014-2020 της Ένωσης. Η ιδιότητα του μέλους της κοινής επιχείρησης πρέπει να έχει τερματισθεί έως τις 31 Δεκεμβρίου 2016 για τα μέλη τα οποία δεν συνεισφέρουν στις δραστηριότητες που χρηματοδοτούνται βάσει του δημοσιονομικού πλαισίου της Ένωσης 2014-2020. (11) Η κοινή επιχείρηση πρέπει να συνεχίσει να είναι ανοικτή και να ενθαρρύνει την ευρύτερη δυνατή συμμετοχή και εκπροσώπηση φορέων από όλα τα κράτη μέλη, συμπεριλαμβανομένων των μικρομεσαίων επιχειρήσεων, μέσω της ένταξης νέων μελών ή άλλων μορφών συμμετοχής. Επιπλέον, η συμμετοχή πρέπει να διασφαλίζει τη δέουσα ισορροπία μεταξύ χρηστών του εναέριου χώρου, φορέων παροχής υπηρεσιών αεροναυτιλίας, αερολιμένων, στρατιωτικών, επαγγελματικού προσωπικού και κατασκευαστών και να προσφέρει ευκαιρίες σε ΜΜΕ, πανεπιστημιακά ιδρύματα και ερευνητικούς οργανισμούς. (12) Ο «Ορίζοντας 2020» θα πρέπει να συμβάλει στη γεφύρωση του χάσματος έρευνας και καινοτομίας εντός της Ένωσης με την προώθηση συνεργιών με τα Ευρωπαϊκά Διαρθρωτικά και Επενδυτικά Ταμεία (ταμεία ΕΔΕΤ). Ως εκ τούτου, η κοινή επιχείρηση πρέπει να επιδιώξει να αναπτύξει στενές αλληλεπιδράσεις με τα ΕΔΕΤ, που μπορούν συγκεκριμένα να βοηθήσουν στην ενίσχυση των τοπικών, περιφερειακών και εθνικών δυνατοτήτων έρευνας και καινοτομίας στον τομέα της κοινής επιχείρησης SESAR και να στηρίξουν τις προσπάθειες έξυπνης ειδίκευσης. (13) Η κοινή επιχείρηση SESAR θα πρέπει να λειτουργεί κατά τρόπο ανοικτό και διαφανή, παρέχοντας εγκαίρως κάθε σχετική διαθέσιμη πληροφορία στους κατάλληλους φορείς της, λαμβάνοντας δεόντως υπόψη και ευαίσθητα θέματα όπως τα δικαιώματα πνευματικής ιδιοκτησίας (ΔΠΙ) καθώς και προωθώντας αναλόγως τις δραστηριότητές της, μεταξύ άλλων και μέσω δράσεων ενημέρωσης και διάδοσης στο ευρύτερο κοινό. Ο εσωτερικός κανονισμός των οργάνων της κοινής επιχείρησης πρέπει να δημοσιοποιείται. (14) Η κοινή επιχείρηση SESAR θα πρέπει επίσης να χρησιμοποιεί ηλεκτρονικά μέσα που διαχειρίζεται η Επιτροπή για να εξασφαλίσει ανοικτή πρόσβαση, διαφάνεια και να διευκολύνει τη συμμετοχή. Γι' αυτό, οι προσκλήσεις για υποβολή προτάσεων που δημοσιεύει η κοινή επιχείρηση SESAR πρέπει να δημοσιεύονται και στην ενιαία πύλη για τους συμμετέχοντες καθώς και μέσω άλλων ηλεκτρονικών μέσων διάδοσης του προγράμματος-πλαισίου «Ορίζοντας 2020» που διαχειρίζεται η Επιτροπή. Επιπλέον, συναφή δεδομένα που αφορούν μεταξύ άλλων προτάσεις, αιτούντες, επιχορηγήσεις και συμμετέχοντες θα πρέπει να διατίθενται από την κοινή επιχείρηση SESAR ώστε να περιληφθούν στα ηλεκτρονικά συστήματα υποβολής εκθέσεων και διάδοσης του προγράμματος-πλαισίου «Ορίζοντας 2020» που διαχειρίζεται η Επιτροπή, με την κατάλληλη μορφή και με περιοδικότητα που να αντιστοιχεί στις υποχρεώσεις της Επιτροπής να υποβάλλει εκθέσεις. (15) Η πείρα που αποκτήθηκε από τη λειτουργία της κοινής επιχείρησης ως οργανισμού της Ένωσης βάσει του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου (8) δείχνει ότι το ισχύον πλαίσιο λειτουργίας είναι αρκετά ευέλικτο και προσαρμοσμένο στις ανάγκες της κοινής επιχείρησης. Η κοινή επιχείρηση πρέπει να λειτουργεί σύμφωνα με το άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (9). Η κοινή επιχείρηση θα πρέπει να θεσπίσει επίσης και δημοσιονομικούς κανόνες οι οποίοι δεν πρέπει να αποκλίνουν από τον δημοσιονομικό κανονισμό-πλαίσιο παρά μόνον εφόσον αυτό απαιτείται λόγω ειδικών αναγκών της και με προηγούμενη σύμφωνη γνώμη της Επιτροπής. (16) Η συμμετοχή σε έμμεσες δράσεις χρηματοδοτούμενες από την κοινή επιχείρηση πρέπει να είναι σύμφωνη με τον κανονισμό (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου (10). Δεν προβλέπεται να χρειασθεί παρέκκλιση σύμφωνα με το άρθρο 1 παράγραφος 3 του ιδίου κανονισμού. Επιπλέον, η κοινή επιχείρηση θα πρέπει να διασφαλίζει τη συνεπή εφαρμογή αυτών των κανόνων βάσει σχετικών μέτρων που εγκρίνει η Επιτροπή. (17) Για να εξασφαλισθούν ενιαίοι όροι εφαρμογής του παρόντος κανονισμού, πρέπει να ανατεθούν στην Επιτροπή εκτελεστικές αρμοδιότητες. Οι εν λόγω αρμοδιότητες πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (11). (18) Κατά συνέπεια, ο κανονισμός (ΕΚ) αριθ. 219/2007 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποιήσεις του κανονισμού (ΕΚ) αριθ. 219/2007 Ο κανονισμός (ΕΚ) αριθ. 219/2007 τροποποιείται ως εξής: 1) Το άρθρο 1 τροποποιείται ως εξής: α) η παράγραφος 2 αντικαθίσταται από την ακόλουθη: «2. Η κοινή επιχείρηση παύει να υφίσταται στις 31 Δεκεμβρίου 2024. Προκειμένου να ληφθεί υπόψη η διάρκεια του προγράμματος-πλαισίου “Ορίζοντας 2020” - Πρόγραμμα-πλαίσιο για την έρευνα και την καινοτομία (2014-2020) που θεσπίστηκε με τον κανονισμό (ΕΕ) αριθ. 1291/2013 του Ευρωπαικού Κοινοβουλίου και του Συμβουλίου (12) (πρόγραμμα-πλαίσιο “Ορίζοντας 2020”), πρέπει να δρομολογηθούν προσκλήσεις υποβολής προτάσεων στο πλαίσιο της κοινής επιχείρησης έως τις 31 Δεκεμβρίου 2020 το αργότερο. Σε δεόντως αιτιολογημένες περιπτώσεις, προσκλήσεις υποβολής προτάσεων μπορούν να δρομολογηθούν έως τις 31 Δεκεμβρίου 2021. (12) Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου “Ορίζων 2020” για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104).»·" β) η παράγραφος 3 απαλείφεται· γ) στην παράγραφο 5, η πέμπτη περίπτωση αντικαθίσταται από το ακόλουθο κείμενο: «- εξασφάλιση της εποπτείας των δραστηριοτήτων που αφορούν την ανάπτυξη κοινών προϊόντων που προσδιορίζονται δεόντως στο γενικό πρόγραμμα ATM, μέσω επιχορηγήσεων στα μέλη και με τα πλέον κατάλληλα μέτρα, όπως η σύναψη συμβάσεων προμηθειών ή οι επιχορηγήσεις μετά από προσκλήσεις υποβολής προτάσεων για την επίτευξη των στόχων του προγράμματος, σύμφωνα με τον κανονισμό (ΕΕ) αριθ. 1291/2013.». 2) Στο άρθρο 2α, η παράγραφος 5 αντικαθίσταται από το ακόλουθο κείμενο: «5. Το προσωπικό της κοινής επιχείρησης απαρτίζεται από έκτακτους και συμβασιούχους υπαλλήλους. Η συνολική περίοδος απασχόλησης δεν υπερβαίνει σε καμία περίπτωση τη διάρκεια της κοινής επιχείρησης.»· 3) Το άρθρο 4 τροποποιείται ως εξής: α) στην παράγραφο 2, το πρώτο και δεύτερο εδάφιο αντικαθίστανται από το ακόλουθο κείμενο: «2. Η συνεισφορά της Ένωσης στο πλαίσιο του πολυετούς δημοσιονομικού πλαισίου 2014-2020 (συμπεριλαμβανομένης της συμμετοχής των χωρών ΕΖΕΣ), η οποία καταβάλλεται από τις πιστώσεις του προϋπολογισμού που διατίθενται για το πρόγραμμα-πλαίσιο “Ορίζοντας 2020” ανέρχεται σε 585 000 000 EUR. Οι λεπτομερείς όροι της συνεισφοράς της Ένωσης καθορίζονται μέσω γενικής συμφωνίας και ετήσιων συμφωνιών δημοσιονομικής εκτέλεσης, οι οποίες συνάπτονται μεταξύ της Επιτροπής, εξ ονόματος της Ένωσης, και της κοινής επιχείρησης. Στις ρυθμίσεις περιλαμβάνεται η παροχή των αναγκαίων δεδομένων ώστε να διασφαλίζεται ότι η Επιτροπή είναι σε θέση να εκπληρώνει τις υποχρεώσεις της προς διάδοση και υποβολή εκθέσεων· μεταξύ άλλων για την ενιαία πύλη για τους συμμετέχοντες καθώς και μέσω άλλων ηλεκτρονικών μέσων διάδοσης του προγράμματος-πλαισίου “Ορίζοντας 2020” που διαχειρίζεται η Επιτροπή καθώς και διατάξεις για τη δημοσίευση των προσκλήσεων υποβολής προτάσεων της κοινής επιχείρησης SESAR μεταξύ άλλων για την ενιαία πύλη για τους συμμετέχοντες καθώς και μέσω άλλων ηλεκτρονικών μέσων διάδοσης του προγράμματος-πλαισίου “Ορίζοντας 2020” που διαχειρίζεται η Επιτροπή.»· β) η παράγραφος 3 αντικαθίσταται από την ακόλουθη: «3. Όλες οι χρηματοδοτικές συνεισφορές της Ένωσης στην κοινή επιχείρηση παύουν με την εκπνοή των δημοσιονομικών προοπτικών 2014-2020, εκτός εάν το Συμβούλιο αποφασίσει διαφορετικά βάσει πρότασης της Επιτροπής.». 4) Το άρθρο 4α τροποποιείται ως εξής: α) η παράγραφος 1 αντικαθίσταται από την ακόλουθη: «1. Οι δημοσιονομικοί κανόνες που εφαρμόζονται στην κοινή επιχείρηση αποφασίζονται από το διοικητικό συμβούλιο κατόπιν διαβουλεύσεων με την Επιτροπή. Οι εν λόγω κανόνες δεν αποκλίνουν από το δημοσιονομικό κανονισμό-πλαίσιο, παρά μόνον εφόσον απαιτείται λόγω ειδικών αναγκών λειτουργίας της κοινής επιχείρησης και με προηγούμενη σύμφωνη γνώμη της Επιτροπής.»· β) η παράγραφος 2 απαλείφεται. 5) Το άρθρο 5 τροποποιείται ως εξής: α) η παράγραφος 2 αντικαθίσταται από την ακόλουθη: «2. Η Επιτροπή καθορίζει τη θέση της Ένωσης στο διοικητικό συμβούλιο.»· β) η παράγραφος 3 απαλείφεται· γ) η παράγραφος 4 αντικαθίσταται από την ακόλουθη: «4. Με την επιφύλαξη της παραγράφου 2 του παρόντος άρθρου, η θέση της Ένωσης στο διοικητικό συμβούλιο όσον αφορά αποφάσεις που επιφέρουν σημαντικές μεταβολές στο γενικό πρόγραμμα ATM καθορίζεται από την Επιτροπή με εκτελεστικές πράξεις που εκδίδονται σύμφωνα με τη διαδικασία εξέτασης του άρθρου 6 παράγραφος 2.». 6) Το άρθρο 6 αντικαθίσταται από το ακόλουθο κείμενο: «Άρθρο 6 Διαδικασία επιτροπής 1. Η Επιτροπή επικουρείται από την Επιτροπή Ενιαίου Ουρανού που έχει συσταθεί βάσει του κανονισμού (ΕΚ) αριθ. 549/2004. Η εν λόγω επιτροπή νοείται ως επιτροπή βάσει του κανονισμού (ΕΕ) αριθ. 182/2011. 2. Οσάκις γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Εάν η επιτροπή δεν διατυπώσει γνώμη, η Επιτροπή δεν εκδίδει το σχέδιο εκτελεστικής πράξης και εφαρμόζεται το άρθρο 5 παράγραφος 4 τρίτο εδάφιο του κανονισμού (ΕΕ) αριθ. 182/2011.». 7) Το άρθρο 7 αντικαθίσταται από το ακόλουθο κείμενο: «Άρθρο 7 Ενδιάμεση εξιολόγηση και έκθεση Μέχρι τις 30 Ιουνίου 2017, η Επιτροπή, με την επικούρηση ανεξάρτητων εμπειρογνωμόνων, προβαίνει σε ενδιάμεση αξιολόγηση της εφαρμογής του παρόντος κανονισμού και των αποτελεσμάτων της κοινής επιχείρησης, εστιάζοντας ιδίως στον αντίκτυπο και την αποτελεσματικότητα των απτών αποτελεσμάτων που επετεύχθησαν στο συγκεκριμένο χρονικό διάστημα, σύμφωνα με το γενικό πρόγραμμα ΑΤΜ. Οι αξιολογήσεις αφορούν επίσης τις μεθόδους εργασίας, καθώς και τη γενική χρηματοοικονομική κατάσταση της κοινής επιχείρησης. Η Επιτροπή συντάσσει έκθεση σχετικά με την αξιολόγηση αυτή, η οποία περιέχει τα συμπεράσματα της αξιολόγησης και παρατηρήσεις της Επιτροπής. Η Επιτροπή διαβιβάζει την εν λόγω έκθεση στο Ευρωπαϊκό Κοινοβούλιο και το Συμβούλιο έως τις 31 Δεκεμβρίου 2017. Τα αποτελέσματα της ενδιάμεσης αξιολόγησης της κοινής επιχείρησης SESAR θα ληφθούν υπόψη στην ενδελεχή αξιολόγηση και στην ενδιάμεση αξιολόγηση του άρθρου 32 του κανονισμού (ΕΕ) αριθ. 1291/2013.». 8) Το παράρτημα τροποποιείται σύμφωνα με το παράρτημα του παρόντος κανονισμού. Άρθρο 2 Μεταβατικές διατάξεις σχετικά με την ιδιότητα του μέλους της κοινής επιχείρησης Η ιδιότητα του μέλους της κοινής επιχείρησης παύει στις 31 Δεκεμβρίου 2016 για τα μέλη της κοινής επιχείρησης τα οποία, την 1η Ιανουαρίου 2014, δεν συνεισφέρουν σε είδος ή σε χρήμα στο κόστος του προγράμματος εργασιών της κοινής επιχείρησης βάσει του δημοσιονομικού πλαισίου 2014-2020 της Ένωσης. Άρθρο 3 Μεταβατικές διατάξεις σχετικά τις δραστηριότητες της κοινής επιχείρησης που χρηματοδοτούνται από το δημοσιονομικό πλαίσιο της Ένωσης για την περίοδο 2007-2013 Οι δραστηριότητες της κοινής επιχείρησης που χρηματοδοτούνται από το 7ο πρόγραμμα-πλαίσιο για την έρευνα και την τεχνολογική ανάπτυξη και από το πρόγραμμα-πλαίσιο για τα διευρωπαϊκά δίκτυα που έχουν αρχίσει μέχρι τις 31 Δεκεμβρίου 2013 λήγουν στις 31 Δεκεμβρίου 2016, εξαιρουμένων των δραστηριοτήτων διαχείρισης σχεδίων που σχετίζονται με τη λήξη τους. Άρθρο 4 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 16 Ιουνίου 2014.

Classification Labels:
638
637

Label Descriptions:
{"638": "Κυκλοφοριακές διατάξεις", "637": "ΜΕΤΑΦΟΡΕΣ"}

EuroVoc IDs (Original): 5769
4505
4415
3131
2494
1005
567
2478

EuroVoc IDs (Expanded): 5769
4505
4415
3131
2494
1005
567
2478

Dataset Source: meu

Split: test